Oy Ford Ab toimii nykyisin Vantaanportin alueella Vantaalla. Tätä ennen yhtiön toiminnot sijaitsivat Helsingin Hernesaaressa yhdysvaltalaisen emoyhtiön vuonna 1924 vuokraamissa tiloissa. Talvisodan aikana Fordin toiminta oli evakuoitu Vaasaan. Jatkosodan aikana Helsingin Hernesaaressa koottiin uusia ja kunnostettiin vaurioituneita ja sotasaaliiksi saatuja kuorma-autoja puolustusvoimien käyttöön. Vuonna 1947 Oy Ford Ab perusti Henry Fordin säätiön tukemaan maatalouden ja liikenteen koneistamisen opetusta, tutkimusta ja edistämistä.